钦定古今图书集成/明伦汇编/官常典/第093卷 > 秀安僖王子偁
## 钦定古今图书集成/明伦汇编/官常典/第093卷 > 秀安僖王子偁

按《宋史》本传：子偁，秦康惠王之后，高宗族兄也。康惠
王生英国公惟宪，惟宪生新兴侯从郁，从郁生华阴
侯世将，世将生东头供奉官令侩，令侩生子偁。宣和
元年，舍试合格，调嘉兴丞。是年，子伯琮生，后被选入
宫，是为孝宗。子偁召赴都堂审察，改宗教郎，通判湖
州，寻除直秘阁，赐五品服。孝宗既封建国公，就傅，子
偁召对，言：“宗室之寓于外者，当聚居官舍，选尊长钤
束之。年未十五附入州小学，十五入大学，许依进士
就举。未出官者亦许入学听读，及二年听参选。”高宗
纳其说。迁朝奉郎、秘阁修撰、知处州。已而乞祠，许之。
累官左朝奉大夫。绍兴十三年秋，致仕，明年春，卒于
秀州。时孝宗为普安郡王，疑所服，诏侍从、台谏议。秦
熹等请解官如南班故事，普安亦自请持服，许之。及
普安建节，子偁以恩赠太子少师，既为太子，加赠太
师、中书令，封秀王，谥安僖；配张氏，封王夫人。孝宗受
禅，称皇伯，园庙之制未备。绍熙元年，始即湖州秀园
立庙，奉神主，建祠临安府，以藏神貌，如濮王故事，仍
班讳。